钦定古今图书集成/明伦汇编/氏族典/第087卷 > 《廖用贤尚友录》 > 卢毓
## 钦定古今图书集成/明伦汇编/氏族典/第087卷 > 《廖用贤尚友录》 > 卢毓

按《魏志卢毓传》：“毓字子家，涿郡涿人。十岁而孤，以学
行见称。文帝为五官将，召毓署门下，贼曹崔琰举为
冀州主簿。时天下草创，多逋逃，故重士亡法，罪及妻
子。亡士妻白等始适夫家，数日未与夫相见，大理奏
弃市，毓駮之，由是为丞相法曹议令史，转西曹议令
史。魏国既建，为吏部郎。文帝践阼，徙黄门侍郎，出为”
济阴相、梁、谯二郡太守。帝以谯旧乡，故大徙民充之，
以为屯田。而谯土地墝瘠，百姓穷困，毓愍之，上表徙
民于梁国就沃衍。失帝意，遂左迁毓，使将徙民为睢
阳典农校尉。毓心在利民，躬自临视，择居美田，百姓
赖之。迁安平、广平太守，所在有惠化。青龙二年，入为
侍中，在职三年，多所駮争。诏以毓为吏部尚书。毓于
人及选举，先举性行而后言才。齐王即位，赐爵关内
侯。时曹爽秉权，将树其党，徙毓仆射，以侍中何晏代
毓。顷之，出毓为廷尉，司隶毕轨又枉奏免官，众论多
讼之，乃以毓为光禄勋。爽等见收，毓复为吏部尚书，
加奉车都尉，封高乐亭侯，转为仆射。高贵乡公即位，
进封大梁乡侯。毋丘俭作乱，大将军、司马宣王出征，
毓纲纪后事，加侍中。正元三年，疾病逊位，迁为司空。
固推骠骑将军王昶、光禄大夫王观、司隶校尉王祥，
诏使使者即授印绶，进爵封容城侯。甘露二年薨，谥
曰成侯。孙藩嗣。